CELEX: 32020Q1223(01)
Language: da
Date: 2020-12-14 00:00:00
Title: Revisionsrettens afgørelse nr. 19-2020 af 14. december 2020 om ændring af artikel 19 i dens forretningsorden

23.12.2020   
               
               
                  DA
               
               
                  Den Europæiske Unions Tidende
               
               
                  L 434/66
               
            
         REVISIONSRETTENS AFGØRELSE nr. 19-2020
         af 14. december 2020
         om ændring af artikel 19 i dens forretningsorden
         REVISIONSRETTEN HAR —
         under henvisning til traktaten om Den Europæiske Unions funktionsmåde, særlig artikel 287, stk. 4, femte afsnit,
         under henvisning til Rådets godkendelse af 23. november 2020, og
         ud fra følgende betragtninger:
         
                     (1)
                  
                  
                     Forretningsordenen for Revisionsretten giver ikke Revisionsretten mulighed for at vedtage sine beslutninger på fysisk afstand, dvs. via video- eller telefonkonference, under ekstraordinære omstændigheder, der udgør force majeure.
                  
               
                     (2)
                  
                  
                     For at sætte Revisionsretten i stand til at vedtage sine beslutninger på fysisk afstand under ekstraordinære omstændigheder, der udgør force majeure, og for at sikre kontinuiteten i sin beslutningstagning under sådanne omstændigheder, er det nødvendigt at ændre dens forretningsorden —
                  
               VEDTAGET DENNE AFGØRELSE:
         
            Artikel 1
            Artikel 19 i forretningsordenen for Revisionsretten for Den Europæiske Union affattes således:
            
               
                  »Artikel 19
                  Beslutningstagning
                  
                     1.   Retten vedtager sine beslutninger på retsmøderne, medmindre der anvendes skriftlig procedure, jf. artikel 25, stk. 5.
                  
                  
                     2.   Under behørigt begrundede og ekstraordinære omstændigheder, der som fastlagt af formanden udgør force majeure, navnlig større folkesundhedskriser, naturkatastrofer eller terrorhandlinger, kan Retten vedtage sine beslutninger på retsmøderne via et fjernmøde, dvs. via video- eller telefonkonference, hvor medlemmerne kan deltage enten i Retten eller fra et andet sted. Formanden indkalder til og leder sådanne møder og er ansvarlig for deres rette gennemførelse. Den skriftlige procedure, jf. artikel 25, stk. 5, finder tilsvarende anvendelse.
                  
                  
                     3.   Stk. 2 finder anvendelse på afdelingernes og udvalgenes møder. Afdelingsformanden eller formanden for den respektive afdeling eller det respektive udvalg indkalder til og leder sådanne møder og er ansvarlig for deres rette gennemførelse.
                  
                  
                     4.   Beslutninger, der er omhandlet i artikel 4, stk. 4, artikel 7, stk. 2, og artikel 13, stk. 1, og som træffes ved hemmelig afstemning, kan vedtages af Retten på et fjernmøde, jf. nærværende artikels stk. 2, forudsat at der sikres stemmehemmelighed.«
                  
               
            
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 14. december 2020.
            
               
                  På Revisionsrettens vegne
               
               Klaus-Heiner LEHNE
               
                  Formand